CELEX: 32010R0546
Language: lt
Date: 2010-06-22 00:00:00
Title: 2010 m. birželio 22 d. Komisijos reglamentas (ES) Nr. 546/2010, kuriuo 2009–2010 prekybos metais nukrypstama nuo Reglamento (EB) Nr. 891/2009 nuostatų dėl įpareigojimo CXL lengvatinio cukraus, kurio eilės numeriai yra 09.4317, 09.4318 ir 09.4319, importo licencijų paraiškas pateikti kartu su eksporto licencija

23.6.2010   
            
            
               LT
            
            
               Europos Sąjungos oficialusis leidinys
            
            
               L 156/1
            
         KOMISIJOS REGLAMENTAS (ES) Nr. 546/2010
   2010 m. birželio 22 d.
   kuriuo 2009–2010 prekybos metais nukrypstama nuo Reglamento (EB) Nr. 891/2009 nuostatų dėl įpareigojimo CXL lengvatinio cukraus, kurio eilės numeriai yra 09.4317, 09.4318 ir 09.4319, importo licencijų paraiškas pateikti kartu su eksporto licencija
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 148 straipsnį kartu su 4 straipsniu,
   kadangi:
   
               (1)
            
            
               Pagal 2009 m. rugsėjo 25 d. Komisijos reglamento (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (2), 7 straipsnio 4 dalį CXL lengvatinio cukraus, kurio eilės numeriai yra 09.4317, 09.4318, 09.4319 ir 09.4321, ir Balkanų cukraus importo licencijų paraiškos turi būti pateiktos kartu su eksporto licencijų, išduotų atitinkamos trečiosios valstybės kompetentingos institucijos, originalu. Importuojant CXL lengvatinį cukrų, kurio eilės numeriai yra 09.4317, 09.4318 ir 09.4319, taikoma 98 EUR už toną muito norma. Atsižvelgiant į pirmaisiais prekybos metų mėnesiais pasaulio rinkose vyravusias aukštas žaliavinio cukranendrių cukraus kainas, dėl kurių CXL lengvatinis cukrus buvo naudojamas ribotai, svarbu palengvinti minėto cukraus importą supaprastinant administracines procedūras. Todėl reikėtų numatyti leidžiančią nukrypti nuostatą, pagal kurią CXL lengvatinio cukraus, kuriam suteikti minėti trys eilės numeriai, importo licencijų paraiškas būtų leidžiama pateikti be atitinkamos eksporto licencijos.
            
         
               (2)
            
            
               Pritaikius minėtą leidžiančią nukrypti nuostatą atitinkamomis importo kvotomis galės pasinaudoti daugiau veiklos vykdytojų. Tačiau veiklos vykdytojams, kuriems eksporto licencijos jau yra suteiktos, turėtų būti leista ir toliau trumpą laikotarpį, kol bus pradėtas taikyti šis reglamentas, teikti importo licencijų paraiškas.
            
         
               (3)
            
            
               Šiame reglamente numatyta leidžianti nukrypti nuostata turėtų būti taikoma tik iki 2009–2010 prekybos metų pabaigos.
            
         
               (4)
            
            
               Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Reglamento (EB) Nr. 891/2009 7 straipsnio 4 dalies CXL lengvatinio cukraus, kurio eilės numeriai yra 09.4317, 09.4318 ir 09.4319, importo licencijų paraiškos pateikiamos be Australijos, Brazilijos arba Kubos kompetentingų institucijų išduotų eksporto licencijų originalo.
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   Jis taikomas nuo 2010 m. rugpjūčio 1 d.
   Šis reglamentas nustoja galioti 2010 m. rugsėjo 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. birželio 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 254, 2009 9 26, p. 82.